
„A világon mindenkinek hinnie kell abban, 

hogy képes valami olyasmit nyújtani, amit a világ nélküle nem kaphatna meg.”

(Gilbert Keith Chesterton)

Az intézmény bemutatása
2013. január 1-jén Kiskőrös Város Önkormányzata, mint Fenntartó a 199/2012. Határozatával megalapította a Kiskőrösi Óvodákat. A KTKT Egységes Iskola És Szakiskola 5 kiskőrösi tagóvodájából hozott létre önálló intézményt, melynek székhelye a Batthyány Óvoda lett. Megbízott igazgatóként fél évig láttam el az intézmény vezetését. Időközben pályázatot írt ki a fenntartó az intézmény vezetésére, 2013.07.01. naptól a pályázat elnyerése óta megbízott igazgatóként dolgozom. Kevés kiváltságos embernek van lehetősége az életben, hogy egy intézmény születésének aktív résztvevője, irányítója legyen. Az új intézmény névadása, iroda kialakítása, szervezeti működési pénzügyi felépítése, az arculat kialakítása, pedagógiai program, házirend, beiskolázási terv készítése, honlap indítása, logó szerkesztése, munkáltatói jogok átvezetése, álláshelyek betöltése és még sok apró dolog szükséges egy nevelési év közbeni fenntartóváltás kivitelezéséhez. Mindehhez megtalálni a megfelelő vezetői csapatot, felépíteni a működő rendszert több hónapos megfeszített munka eredménye. Az intézmény önállóan működő, de nem önállóan gazdálkodik, ebben segítségünkre van a Fenntartó. A város legnagyobb intézménye vagyunk, feladatunk a 370 gyermek ellátása, a szakmai munka törvényszerű koordinálása, az 54 dolgozó munkaügyi és társadalombiztosítási ügyintézése, a jelentések leadása a Fenntartó és a MÁK felé. Ezen túl a gyermekétkezéssel kapcsolatos étkezési lapok lezárása, nyilvántartások naprakész vezetése, és a számlázás szigorú elszámolása. A szolgáltatókkal való kapcsolattartás, a szerződések kezelése, a költségszámlák leigazolása a mi feladatunk. Városi rendezvények, programok, kirándulások szervezése, honlap kezelése szintén. A KIR rendszer naprakész vezetése, és a nevelési intézmény szakmai munkájának segítése az óvodatitkár feladata. Az adminisztrációt igyekszünk levenni az óvónők válláról, szakmai és pályázati ügyekben, hogy legfontosabb feladatukra, a gyermekek nevelésére fordítsák idejüket. Az intézményi dokumentációhoz szükséges naplókat, az irodában készítjük elő, fűzzük be, ezzel is segítve munkájukat. 
Személyi feltételek:
Az új köznevelési törvény 2013. szeptembertől lehetőséget biztosít 5 pedagógiai asszisztens és 1 óvónői státusz betöltésére. Az állásokat a törvényi szabályozóknak megfelelően megpályáztattuk. Az új intézményi struktúrában két fő igazgatóhelyettes finanszírozása lehetővé tette még egy helyettes kinevezését. Horváthné Kocsis Mária a Batthyány tagóvoda vezetői feladatait végzi, Vlcskóné Csatlós Erzsébet a szakmai helyettes. A helyettesek közötti feladatmegosztással újragondoltuk az intézmény működését is. Október 1. napjától a technikai dolgozók létszáma 3 fővel csökkent,1 fűtőnek megszűnt a munkaviszonya 2 fő fűtőt áthelyeztek a Sportigazgatósághoz, de a feladatvégzés helye maradt az óvodáknál. A létszám csökkentése miatt a két fűtőnek több feladat ellátási helyen kell dolgozni, ingázni. Jelenleg 4 közmunkás dolgozik dajka munkakörben, munkájuk nélkülözhetetlen, mert 1 dajka a felmentését tölti, 1 veszélyeztetett terhesként január óta táppénzen van, és 1 fő súlyos otthoni baleset miatt szintén tartós táppénzen van március óta.
Vezetői létszám:                                  7 fő

Óvodapedagógus létszám:                 25 fő

Dajkai létszám:                                  15 fő

Pedagógiai asszisztens létszám:          5 fő

Irodai alkalmazott:                               2 fő

Összesen:                                             54 fő

 Az óvodapedagógusok közül 10 rendelkezik szakvizsgával, 5 vezetői, 1 fő gyógypedagógusi 1 fő mentálhigiénés, 2 fő fejlesztőpedagógusi,1 szakértői szaktanácsadói végzettséggel. 
A Pedagógus életpálya modell alapján minden óvónőt a Pedagógus I. kategóriába soroltunk át, 2013. szeptember 1. nappal, akár rendelkezik szakvizsgával, akár nem. A pedagógus portfóliót eddig négyen töltöttük fel az április 30. nap határidőig. Reményeink szerint, ha elfogadják a leadott szakmai anyagot, akkor 2015. január 1. naptól Pedagógus II fokozatba sorolnak bennünket. November 30.-ig további 4 kolléganő szeretné elkészíteni a portfólióját. Ők majd csak 2016. január 1. nappal kerülnek Pedagógus II. fokozatba. Sajnos a kolléganők közül többen már nem kezdték el a portfólió készítését, mert rövidesen nyugdíjba vonulnak. 

Kor szerinti megoszlás az óvónők között:  

20-35 év között nincs óvónő

 35-50 év között 13 fő

50 év felett 19 fő.
 Ketten már a felmentésüket töltik, és nyugdíjba készül még 8 kolléganő az elkövetkező évben. A 15 éve tartó gyereklétszám csökkenésnek köszönhető, hogy elmaradt a fiatalok felvétele, bevonása a szakmai munkába, viszont előnye, hogy senki sem került munkanélküliként az utcára, és szakmailag rutinos, összeszokott tapasztalt nevelőtestülettel dolgozhatunk. 
A Gyermeklétszám évek óta nem változott jelentősen. A köznevelési törvény elhalasztotta a 3 évtől kötelező óvodát, így jelenleg még a 2014. szeptemberi kezdésnél csak 5 éves kortól kötelező az óvoda. Kivétel ez alól, ha hátrányos helyzetű a gyermek. Jelenlegi létszámunk 371 gyermek, 15 óvodai csoportban.
	 
	létszám
	SNI 2X
	BTMN
	HH
	HHH
	Félnapos
	étkező

	2012-2013. KTKT-Kiskőrösi Óvodák
	371
	5
	7
	70
	4
	27
	344

	2013.-2014.
	371
	7
	13
	77
	4
	21
	350

	2014.-2015. terv
	361
	9
	21
	82
	5
	20
	341


Az SNI és BTM gyermekek számának növekedése mutatja, hogy a szakmai munka súlypontjává tettük a korai felismerést, és a korai felzárkóztatást. Az óvónők korábban is tapasztalták a gyermek első óvodai évében a problémákat, de nem kaptak ehhez szakmai segítséget. Igazgatóként fő feladatomnak tartom, hogy a gyermek érdekét tartsuk szem előtt, hogy megkapja a korai fejlesztést. A szülők szembesülése a problémákkal, annak elfogadása nagyon nehéz folyamat. Ebben segítségemre van az intézmény gyógypedagógusa. Minden esetben a szülő hozzájárulása kell a felméréshez, majd a saját óvónő szakmai véleménye és az eredmények értékelése után szükség szerint továbbküldjük vizsgálatra a gyermeket a Nevelési Tanácsadóba, súlyosabb esetben kerül a Szakértői Bizottság elé. Az óvónők magas szakmai felkészültségét mutatja, hogy minden esetben indokolt volt a vizsgálati kérelmünk, nem küldtünk indokolatlanul gyermeket vizsgálatra.
A hátrányos helyzetű gyermekek számának emelkedése évek óta tartó tendencia, jövőre megközelíti a gyermeklétszám 25%-át. Az elkövetkező időkben szükséges egyeztetést folytatni a városban működő intézmények között ennek megoldásáról, az óvodák közötti arányokról.

Szakmai beszámoló:

Helyi programunk a tevékenység központú Százszorszép óvodai program. A gyermek mindennapjait átszövő elsődleges tevékenysége a játék, ami az öröm és a tapasztalatszerzés forrása. Emiatt minél több időt, alkalmat és lehetőséget biztosítunk a gyerekeknek az elmélyült játékra. Számunkra nagyon lényeges, hogy élményeiket tevékenységekben éljék meg. A különböző tevékenységek egymásra épülve, egymást kiegészítve, folytatva játékokban valósulnak meg. Tevékenység közben szereznek új ismereteket, tapasztalatokat, ebben a folyamatban alakulnak szokásaik, társas viszonyaik, erkölcsi-, esztétikai érzékük, nyitottságuk a világ felé, fejlődik nyelvi készségük, gondolkodásuk, testi, lelki, fizikai állapotuk. Ezen belül valósul meg a készség- és képességfejlesztés, a kompetenciaigények kielégítése.2013.februárjában bevezettük a DIFER mérést, először a tanköteles korú gyermekeknél, majd a középső csoportban is. 2013. márciusban kialakítottunk minden tagóvodában fejlesztő szobát, és a gyógypedagógus és a logopédus utazó szolgálatban látja el intézményen belül a gyerekek ellátását. 2013 őszére összeállítottunk egy új gyermek portfóliót, a törvényi előírásoknak megfelelően. A fejlődési naplót félévente a szülővel meg kell ismertetni, az abban leírtakat aláírásukkal igazolják. Ez óriási adminisztrációs feladatot jelent, és nem kevés időt igényel szülő és pedagógus részéről. A tapasztalat viszont azt mutatja, hogy a szülőket érdekli gyermekük fejlődése, és a beszélgetésből lemérhetik, hogy komoly szakmai fejlesztés folyik az óvodában, a látszólagos „játéktevékenység” alatt is. 2013. szeptembertől a BTMN gyerekek ellátását saját utazó fejlesztőpedagógussal oldjuk meg. 2014 tavaszán ismételten elvégeztük a tanköteles gyerekeknél a DIFER mérést, hogy statisztikailag is bemutassuk az 1 év alatt történt fejlődést, megismerjük a részképesség hiányosságokat. Ez a mérés segít eldönteni, az óvodapedagógus szakmai véleményével együtt, hogy a gyermek menjen iskolába, vagy maradjon még egy évig óvodában. Az idei évben a 160 tanköteles korú gyermekből 110 kezdi meg az iskolát ősszel, a többiek nagyrészt nyári születésűek- majd az idei nyáron töltik 6. életévüket- vagy pedig Szakértői Javaslatra maradnak óvodában. Intézményünkbe jelenleg 371 kisgyermek jár,15 óvodai csoportba, közülük 9 fő SNI, 14 fő BTMN, 77 fő HH és 4 fő HHH.  A 2014-2015. évre 106 kisgyermek iratkozott be, az iskolába beiratkozók és az új kiscsoportosok között 4 fő csökkenés mutatkozik. Pótbeiratkozás augusztus utolsó hetében lesz, ilyenkor tapasztalataink alapján ekkor még 10 körüli létszámra lehet számítani. Programunk kiemelten kezeli a felzárkóztatást és a tehetséggondozást. Lehetőséget biztosítunk úszás-, sakk, hoki, foci, néptánc, modern tánc oktatásra, és kiemelten foglalkozunk az irodalmi neveléssel: könyvtárlátogatással, és vers- mesemondó versenyeken való részvétellel. Az idei évben Soltvadkerten az Evangélikus Óvoda által szervezett mesemondó versenyen értünk el kiemelkedő eredményeket. A Kecel Óvoda és a Kiskőrösi Harangvirág Óvoda is szervezett versmondó versenyt, mindkettőről jó helyezéssel tértek haza gyermekeink. Részt vettek gyermekeink az úszóversenyen, és a Mezei Futóversenyen is. Szakmai munkánkba külső szakmai szervezetek is bevontunk, így valósulhatott meg a Gyógyító Bocsok és a Zsebi projekt minden tagóvodában. Ősszel ovikupát szerveztünk, a Városi Sportcsarnokban. Tagóvodáink jelen voltak az Adventi Vásáron. A báli időszakban minden tagóvoda megszervezte jótékonysági bálját. Óvodánk mindennapjaiban alkalmat teremtünk az ünnepek megtartására: Márton Nap, Mikulás, Karácsony, Farsang, Húsvét, Anyák Napja, és ide tartozik még a Nemzeti Ünnep.  Májusban megtartottuk táncos csoportjainkkal az Óvodás Táncgálát a Tánc Világnapja alkalmából. Gyermekeink nagy sikerrel szerepeltek a Pedagógus Karácsonyon, és a Városi Pedagógusnapon. Óvónőink aktívan vesznek részt a Százszorszép óvónői bábcsoport munkájában, az idei évben közel 1 000 gyermek láthatta a János Vitéz című darabot előadásukban. Intézményük szerteágazó külső kapcsolatrendszerrel rendelkezik: Gyermekjóléti Szolgálat, Védőnők, Közúti Múzeum, Petőfi Szülőház, Művelődési Központ, a szakmai intézményekkel: iskolákkal, Klebelsberg Intézményfenntartóval, Nevelési Tanácsadóval EGYMI szolgáltatóval. Alapítványunknak köszönhetően jutott el a teljes nevelőtestület három napos szakmai képzésre 2013. októberében a Mátrába, ahol a differenciált nevelési módszerekkel ismerkedtünk meg. Ez a saját szervezésű képzés is segíti az intézmény szakmai innovációt. 

Tagóvodáink igyekeznek kialakítani saját egyéni képüket, erősségeikre építve tartalmassá tenni az óvodai nevelést.:

· Mohácsi Tagóvoda: Zöld Óvoda, Környezetvédelem, Modern Tánc, Drámapedagógia,

· Thököly Tagóvoda: Madárbarát Óvoda, Egészségnevelés, Hagyományőrzés,

· Erdőtelki Tagóvoda: Zöld Óvoda, Szelektív hulladékgyűjtés, Márton Nap, 

· Szücsi Tagóvoda: Hagyományőrzés- szlovák hagyományok, Úszásoktatás, 

· Batthyány Tagóvoda: Egészségnevelés, Néptánc, Könyvtárlátogatás, Hoki, Sakk,

Márton Nap, Úszásoktatás,

Intézményünkben 3 aktív munkaközösség működik: báb - hagyományőrző, környezet-természetvédelmi, egészségnevelési munkaközösség. Minden dolgozó tagja valamelyik munkaközösségnek. 

Továbbképzéseink: 
A költségvetésünk nem tartalmaz keretet a képzésekre, de a törvény szerint kötelező 7 évente 120 órás képzésen részt venni, amennyiben ezt nem teljesíti a pedagógus közalkalmazotti jogviszonya megszüntethető.
30 órás képzést szerveztünk 1300 000Ft összegben pályázati forrásból: Integrált nevelési módszer adaptálása a Kiskőrösi Óvodákban címmel
Időpont: 2013.10.13.-15. Galyatető

A teljes nevelőtestület részvételével

Vezetői Ellenőrzések:

A bemutató foglalkozásokon is jelen voltam látogatóként, és ezen felül minden óvodai csoportban szakmai ellenőrzést végeztem. A látogatások alkalmával a csoport délelőtti tevékenységét tekintettem meg, az óvodai adminisztrációt ellenőriztem. A csoportnaplót és a mulasztási napló vezetését, valamint a gyerekprofil kitöltését. A Látogatás végén minden esetben konzultációt folytattam a Tagóvoda Vezetővel, és a látogatott kolléganővel, a szakmai tapasztalatokról. Az áprilisban megtartott MÁK ellenőrzés előtt az étkezési lapok, a gyermekvédelmi határozatok és a szülői nyilatkozatok ellenőrzését végeztem el, minden csoportban, a 2013. évre vonatkozóan. A Tagóvoda Vezetők félévente tartanak ellenőrzést a csoportokban, a szakmai munka ellenőrzése mellett a naplók naprakész vezetését ellenőrzik
Szakmai ellenőrzések száma:15 alkalom (csoportonként 1)

Nyílt napok: 12 alkalom
Rendezvények látogatása: 12 alkalom

Végzős hallgató államvizsgáztatása: 3 alkalom

Az óvodai nevelési 37 hétből áll, a szüneteket leszámítva, - amikor ügyeletes óvoda működik- a látogatások száma: 42, ami több mint heti 1 nap csoportlátogatást jelentett.

Nyílt napok- műhely napok- gyakorlati bemutatók:

· Bemutatót tartotta: Birkás Kálmánné

· Téma: Almabál

· Bemutató ideje: 2013.október

  -    Bemutató helyszíne: Mohácsi Óvoda

· Bemutatót tartotta: Budavári Ildikó

· Téma: Dohányzás prevenció

·  Bemutató ideje: 2013.11.26.

· Bemutató helye: Batthyány Óvoda, Szivecske csoport

· Bemutatót tartotta: Dr Illés Ferencné

· Téma: Luca nap

· Bemutató ideje:2013.12.13. 

 -     Bemutató helye: Thököly Óvoda

· Bemutatót tartotta: Kecskemétiné Viczián Ilona

· Téma: Szlovák néphagyományok

· Bemutató ideje:2013.12.13.

· Bemutató helye: Szücsi Óvoda

· Bemutatót tartotta: Fejes Zalánné

· Téma: Ének

· Bemutató ideje:2014.01.04.

· Bemutató helye: Batthyány Óvoda, Kisvirág Csoport

-      Bemutatót tartotta: Urbánné Szabó Rózsa

· Téma: Farsang- matematika

· Bemutató ideje:2014.02.06.

· Bemutató helye: Mohácsi Óvoda

· Bemutatót tartotta: Kratokné Lukács Mária

· Téma: Közlekedés

· Bemutató ideje:2014.02.13.

Bemutató helye: Mohácsi Úti tagóvoda

· Bemutatót tartotta: Vlcskóné Csatlós Erzsébet

· Téma: Foci komplex kooperatív  foglalkozás

· Bemutató ideje: 2014.02.24.

· Bemutató helye: Batthyány óvoda, Micimackó Csoport

· Bemutatót tartotta: Kerekesné Varga Erzsébet

         -   Téma: Matematika-testnevelés

         -   Bemutató ideje: 2014.02.25.

        -    Bemutató Helye: Mohácsi Óvoda

· Bemutatót tartotta: Váriné Szlovák Erika

· Téma: Mozgás

· Bemutató ideje:2014.02.27.

-      Bemutató helye: Szücsi Óvoda

· Bemutatót tartotta: Balla Józsefné, Kovácsné Szedmák Éva

· Téma: Mese és ábrázolás

· Bemutató ideje:2014.02.28.

Bemutató helye: Batthyány Óvoda, Pillangó csoport

· Bemutatót tartotta: Péntek Margit

· Téma: Tavaszváró

· Bemutató ideje:2014.02.28.

· Bemutató helye: Thököly Óvoda

· Bemutatót tartotta: Bálintné Csuka Nóra

· Téma: Környezetvédelem

· Bemutató ideje:2014.03.

· Bemutató helye: Erdőtelki Óvoda

Tárgyi feltételek:
Ebben az évben is fontossági sorrendet igyekeztünk kialakítani, mivel a karbantartási feladatok irányítását, pénzügyi elosztását a Kiskőrösi Óvodáknak kell ellátni. A csoportok eszköz- és játékállományát a csoport összetételét figyelembe véve, folyamatosan bővítjük, amit főként szülői segítséggel tudunk megoldani. Az intézményi költségvetés keretén belül a napi gondjainkat megoldjuk. Igaz nem dúskálunk az anyagi eszközök tekintetében, de feladataink megvalósításában elegendőnek bizonyultak a meglévőek. Az éves költségvetés során nagyon átgondolt pénzügyi felhasználásáról kellett dönteni, szükséges volt átcsoportosításokat végezni, hogy a folyamatos működést biztosítani tudják. Ezért is igyekeztünk új forrásokat keresni, hogy előre tudjunk lépni, továbbra is az SZMK és az Alapítványok segítik munkánkat közös feladatok lebonyolításában. A rendezvényeinkhez sikerült egyéni támogatókat szerezni (Márton napi mulatságra, kirándulásokra, Szülők Nevelők Báljára, műsorokra, partikra)   A csoportszobák tárgyi feltételei a helyi nevelési programban jelölt feladatoknak megfelelően biztosítottak. A fenntartóval párhuzamosan az óvoda nevelőtestülete, a szülők közössége elkötelezett szerepet vállalt az intézmény karbantartási tevékenységében, a változatos tárgyi eszköz- és feltétel megteremtésében. A költségvetés új eszközbeszerzésre nem tartalmaz fedezetet, csak az elavult, elromlott, használhatatlan eszközök pótlására került sor. Az Ordo Hungarie lovagrend jóvoltából 2013. nyarán két csoportba használt asztalokat, és kisszékeket kaptunk. Sajnos más eszközbeszerzés nem történt. A nyomtatók vásárlása az elmúlt 8-10 évben átgondolatlanul történt, legtöbbször szülők segítségével, a szülők bálja bevételből. Ennek köszönhetően gazdaságtalan az üzemeltetésük, és a javításuk. Az igazgatói iroda kialakítása 2013.-ban egy üres óvodai csoportban történt meg ideiglenesen. Az intézmény központi irodájába októberben eszközbeszerzés történt, mivel a jogszabályban előírtak alapján szükség volt zárt szekrényre a személyi anyagok és a bizalmas iratok tárolására. Ezzel együtt tárgyalóasztalt is beszereztünk, az igazgatói irodába.  Sajnos továbbra sem megoldott a külön iroda, jelenleg a gazdasági ügyintéző, az óvodatitkár és az igazgató közös irodában dolgozik, sokszor zavarva egymás munkáját. Nem biztosítottak a szülőkkel vagy dolgozóval történő bizalmas beszélgetéshez a nyugodt, zavartalan feltételek. A 78/2003. (XI.27.) GKM rendelet alapján megrendeltük a játszóterek felülvizsgálatát, a szemle megtörtént, jelenleg a jegyzőkönyvet várjuk. 
Batthyány Tagóvoda: Régi álmunk vált valóra, amikor az önkormányzat óvodánk részére kivásárolta a velünk határos romos épületet, és részünkre felajánlotta Ezzel a nemes gesztussal az óvodánk környezete megváltozik, tágas összefüggő parkosított udvart tudunk kialakítani és 13 új parkoló helyet tudunk biztosítani a szülők részére. A Katolikus Egyházzal közös kerítés életveszélyes, ideiglenesen lekerítettük, az Egyház ígérete alapján a bontása, újraépítése nyáron várható. A 10 éve felújított utcai homlokzat lábazata levált, nyáron kijavítjuk a vakolatot. Az Állami Népegészségügyi és Tisztiorvosi Szolgálat ellenőrzése után 2014. augusztus 30. napig kaptunk haladékot, hogy a konyhát leburkoljuk. Két csoportszobában történt parkettacsiszolás, és egy csoportban saját erőből laminált lapokat rakattunk le. A fenti épületben az ablakcsere megtörtént, de az új szárnyban elengedhetetlen a cseréjük. A tisztasági meszelés megtörtént, és szülői segítséggel egy csoportot kifestettünk. A zsibongó leburkolása évek óta tervünk, mert az óvodai rendezvényeknek helyet adó terem még cementlapos.

Szücsi Óvoda: A BM pályázatot sajnos megint nem nyertük meg az energetikai felújításra. Egyre sürgetőbb az ablakok cseréje, vagy legalább átfestése. A balesetveszélyes utcai járda felújítása az idei nyáron megtörténik.

Thököly Tagóvoda: Udvarbővítés történt, a Küzdősportok Háza udvarát lerekesztve közel kétszerese lett a játszó területük a gyerekeknek Nyári felújításban terveink szerint az udvaron felfagyott beton, és a megsüllyedt térkő szintezése megvalósul. A tetőszerkezet néhol megrogyott, az ablakok cseréje, vagy festése sürgető feladat. A külső szigetelés miatt a csoportszobákban a lambéria mögött hullik a vakolat.  A csoportszobák festése szülői segítséggel megtörtént. A terasz felújítása, burkolása szintén szülői segítséggel májusban megtörtént.

Mohácsi Tagóvoda: Az óvoda alapítványának köszönhetően megújult az óvoda udvara, új játékokat vásároltunk. Informatikai eszközbeszerzés is történt. A nagycsoport parkettája darabokban felázott, a szigetelés, és padozat cseréje már nem halasztható. Az ablakok cseréje itt is sürgős feladat. A Parkolás áldatlan állapota reményeink szerint az utca megnyitásával az idei nyáron megoldódik.

Erdőtelki Tagóvoda: az Alapítványnak köszönhetően új gyermek szekrénysort készített az asztalos brigád, és udvari játékokat vásároltunk. Az Iskola épületét fűtjük, mert 2 éve szétfagyott a vízhálózat. Az épület kéménye veszélyessé vált, és a tetőszerkezet is felújításra szorul. 
Óvodai étkezés: 2013. Szeptember 1 naptól új szolgáltató látja el a gyermekétkeztetést. Eleinte sok problémánk volt, de a szolgáltató mindig nyitott volt a kritikákra, igyekezett az igényeket figyelembe venni. Jelenleg is előfordulnak hiányosságok, de az új élelmezésvezetővel napi kapcsolatban vagyunk.

Az óvodai nevelési év szeptember 1 naptól augusztus 31. napig tart, a nyári időszakban is biztosítunk óvodai ellátást, az előzetes felmérés alapján 110 gyermeknek igényeltek nyári óvodát. Június 15 naptól négy héten keresztül a Mohácsi Óvoda tart ügyeletet, majd 5 héten keresztül a Thököly Óvoda. Az utolsó két hétben minden csoportban elvégezzük a takarítást, fertőtlenítést.

„Az óvodáinknak, iskoláinknak nem bajnokképző tanfolyamoknak kellene lenniük, nem hiszem, hogy egy iskola versenyistálló  kellene hogy  legyen, ahol egyetlen dolog számít, az individuális eredmények, a sikerek, hanem az életre felkészítő, az életnek szerves részét alkotó terek, ahol egy reális világba kilépésre készítjük fel a gyermekeinket.” 

/ Böjte Csaba/
Kiskőrös,2014.06.10.
A nevelési év értékelése











Szabóné Lovász Márta igazgató


     


     








